Erasmus+ projektni dan u OŠ Josipa Kozarca

U našoj školi 5. lipnja održao se projektni dan povodom Svjetskog dana zaštite okoliša u okviru Erasmus+ projekta „Be the change...you want to be!“. U projektnom danu sudjelovali su svi učitelji i učenici matične i područnih škola.

Učiteljice i učitelji osmislili su niz kreativnih i praktičnih radionica i aktivnosti, čiji je cilj podići svijest o potrebi zaštite okoliša i važnosti održivog razvoja. Učenicima su se na projektnoj nastavi priključili i vanjski suradnici: učenici OŠ Eugena Kumičića u pratnji učiteljice Silvije Mađarić, ravnateljica dječjeg vrtića Zeko Sanela Valpovac, inženjerka šumarstva Branimira Borovčak, savjetnica za podružnicu Slatina pri Ministarstvu poljoprivrede i okoliša Tihana Bišćan te roditelji, bake i djedovi učenika.

Projektne radionice bile su vrlo kreativne, raznolike i svrhovite, a obuhvaćale su sljedeće aktivnosti:

* izradu cvjetnjaka od starih plastičnih boca i guma te sadnju cvijeća
* osmišljavanje igračaka od otpadnog materijala (staklo, papir, metal) za sljedeće igre: bacanje obruča, stolni nogomet, gađanje limenki, kuglanje
* osmišljavanje i dekoriranje ukrasnih svjetiljki od staklenki
* izradu besplatnog eko klima uređaja od kartona i plastičnih boca
* istraživanje o štetnosti otpadnih materijala i izradu piramide očuvanja okoliša
* ukrašavanje učionice pomoću čepova mozaik tehnikom
* radionicu „Novi papir iz drveta ili stari papir recikliranjem?“ (izrada stabala od kartona te rješavanje matematičkog zadatka je li bolje proizvoditi novi papir iz drveta ili reciklirati stari papir)
* radionicu “Statistička analiza podataka” – prikupljanje i analiza podataka o populaciji divljih zaštićenih životinja koje žive u Parku prirode Papuk
* radionicu recikliranja papira - usitnjavanje papira, namakanje, miksanje, slaganje na mrežicu, prešanje
* izradu riba od papira i starih CD-a
* uređenje školskog dvorišta i promatranje procesa truljenja biootpada na školskom komposištu
* izradu staništa za pčele od limenki i bambusove trske
* izradu rekvizita za nastavu Tjelesne i zdravstvene kulture (kartonske mete za bacanje loptice u dalj, plastične hvataljke za bacanje i hvatanje loptice te kombiniranu kartonsku igru za *kuglanje* i bacanje loptice)
* izradu pomagala za računanje od otpadnog materijala
* izradu igračaka, prometala, kasica i ukrasa od plastičnih boca
* igranje društvenih igara s temom održivog razvoja i zaštite okoliša
* osmišljavanje i izradu eko kalendara
* radionicu pisanja ekoloških basni u kojima učenici trebaju pomoći životinjama da njihov životni prostor bude čist
* istraživanje kemije makromolekula – polimeri i plastika oko nas
* radionicu „Okoliš naš svagdašnji“ – pjevanje pjesme „Vjek hvaljen budi“ i stručno predavanje o recikliranju biootpada
* izradu drveća i cvijeća s eko porukama od rola toaletnog papira
* izradu hotela za kukce
* terensku nastavu u hrastovoj šumi i sadnju mladica hrasta
* dekorativno ukrašavanje limene ambalaže od dječje hrane
* sijanje i sadnju ukrasnih biljaka u plastične i limene posude izrađene od otpadne ambalaže i njihovo ukrašavanje recikliranim materijalima
* igru *Mülloneren* o pravilnom razvrstavanju i recikliranju otpada
* proučavanje i istraživanje nuklearne fuzije kao čiste energije
* ocrtavanje linija na vanjskom školskom igralištu
* izradu hranilica za ptice od plastičnih boca
* istraživanje o korištenju vode tijekom različitih povijesnih razdoblja

Jedan od ciljeva Erasmus+ projekta “Be the change…you want to be!” jest izgraditi učenike koji su ekološki osviješteni, koji posjeduju znanje i shvaćaju ozbiljnost i važnost zaštite okoliša te imaju vještine i volju unijeti promjene, stoga smo uspješno provedenim projektnim danom zasigurno doprinijeli ostvarivanju toga cilja.

Hana Tepeš

učiteljica Hrvatskoga jezika

voditeljica projekta